L’Eliana va celebrar el Dia de la Policia Local.
01 de octubre de 2018

La Policia Local de l'Eliana va celebrar el seu dia el passat divendres 28 de setembre a la Plaça del País Valencià, en un acte on també van assistir representants d'altres corporacions: membres de la Policia Local de la Pobla de Vallbona, de Sant Antoni de Benaixeve i de Paterna; la Comissaria de Policia Nacional de Paterna i la Policia Autonòmica, ambdues condecorades amb una mètopa policial en agraïment a la seua estreta col•laboració amb la corporació local; la Comandància de la Guàrdia Civil i les corporacions de Bombers i Protecció Civil de la nostra localitat.

L'acte va estar presentat per l'Alcalde Salva Torrent, i en ell també va estar present la diputada provincial Mercedes Berenguer així com ciutadans i ciutadanes de l'Eliana. Es va procedir a atorgar diferents distincions i agraïments als agents de la Policia Local de l'Eliana, als quals es van concedir medalles al mèrit i la trajectòria; a veïns i veïnes exemplars que al llarg d'este any han actuat pel bé de la comunitat; a membres de la Policia Local d'altres municipis per les seues actuacions, als quals es van lliurar mètopes en senyal d'agraïment; es van concedir també els Premis del Torneig de Tir Policial de Precisió a membres de la corporació local i es va felicitar als nous agents que s'han incorporat al cos de la Policia Local de l'Eliana.

Finalment es van lliurar els Premis d'Educació Viària a xiquets i xiquetes que han participat en els cursos impartits per dos agents del municipi als centres educatius. Així, enguany han sigut quasi 1000 alumnes de primària i secundària els que han participat en estos cursos, que han tingut lloc en els col•legis Helios, Rivas Luna, Iale, l’Olivera, Verge del Carme, Montealegre i El Garbí, així com a l'IES l'Eliana i a la Guarderia Hada.

En paraules de l'Alcalde de l'Eliana, Salva Torrent, este homenatge es fa per a “reconèixer públicament el valor del treball dels membres de la nostra Policia local, que cobreix els tres pilars fonamentals de la seguretat ciutadana: el trànsit i la seguretat vial, la seguretat ciutadana pròpiament i la proximitat i convivència”. Una corporació, assenyala l'edil, de les millors valorades per la ciutadania, de la qual destaca “l'esforç per treballar en polítiques de prevenció, en contra la violència de gènere i de la violència de menors.”